钦定古今图书集成/明伦汇编/家范典/第083卷 > 晋抱朴子 > 《疾谬》
## 钦定古今图书集成/明伦汇编/家范典/第083卷 > 晋抱朴子 > 《疾谬》

《抱朴子》曰：“诗美《雎鸠》，贵其有别。在礼，男女无行，媒不
相见，不杂坐，不通问，不同衣物，不得亲授。姊妹出适
而反，兄弟不共席而坐。外言不入，内言不出，妇人送
迎不出门，行必拥蔽其面。道路男由左，女由右。此圣
人重别杜渐之明制也。且夫妇之间，可谓昵矣。而犹
男子非疾病不昼居于内，将终不死妇人之手，况于”
他乎？昔鲁女不幽居深处，以致圉荦之变；孔妻不密
潜户庭，以起蕐督之祸；《史》激无防，有汗种之悔；王孙
不严，有杜门之辱。而今俗妇女休其蚕织之业，废其
元𬘘之务，不绩其麻，市也婆娑。舍中馈之事，修周旋
之好，承星举火，不已于行；侍从婢使，𬀩晔盈路，错杂
亵谑，可憎可恶。游戏佛寺，观视渔畋，登高临水，出境
庆吊，开车褰帏，周章城邑。杯觞路酌，弦歌行奏，转相
高尚，习非成俗，诲淫之源，不急之甚，刑于寡妻，家邦
乃正。愿诸君子，少可禁绝。妇无外事，所以防微矣。

又

《抱朴子》曰：“俗间有戏妇之法，于稠众之中，亲属之前，
问以丑言，责以慢对，其为鄙黩，不可忍论。古人感离
别而不灭烛，悲代亲而不举乐，礼论娶者羞而不贺。
今既不能动蹈旧典，至于德为乡闾之所敬，言为人
士之所信，诚宜正色矫而呵之。何谓同其波流，长此
弊俗哉？然民间行之日久，莫觉其非，或清谈所不能”
禁，非峻刑不能止也。